CELEX: 32022D0901
Language: fi
Date: 2022-06-08 00:00:00
Title: Komission täytäntöönpanopäätös (EU) 2022/901, annettu 8 päivänä kesäkuuta 2022, täytäntöönpanopäätöksen (EU) 2016/2269 muuttamisesta International Financial Services Centres Authorityn valvonnassa olevien keskusvastapuolten osalta (ETA:n kannalta merkityksellinen teksti)

9.6.2022   
               
               
                  FI
               
               
                  Euroopan unionin virallinen lehti
               
               
                  L 156/60
               
            
         KOMISSION TÄYTÄNTÖÖNPANOPÄÄTÖS (EU) 2022/901,
         annettu 8 päivänä kesäkuuta 2022,
         täytäntöönpanopäätöksen (EU) 2016/2269 muuttamisesta International Financial Services Centres Authorityn valvonnassa olevien keskusvastapuolten osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 25 artiklan 6 kohdan,
         sekä katsoo seuraavaa:
         
                     (1)
                  
                  
                     Komission täytäntöönpanopäätöksessä (EU) 2016/2269 (2) säädetään, että Securities and Exchange Board of Indian, jäljempänä ’SEBI’, ja Intian keskuspankin (Reserve Bank of India) valvonnan alaisiin keskusvastapuoliin sovellettavien Intian oikeudellisten ja valvontajärjestelyjen on katsottava vastaavan asetuksessa (EU) N:o 648/2012 säädettyjä vaatimuksia.
                  
               
                     (2)
                  
                  
                     International Financial Services Centres Authority, jäljempänä ’IFSCA’, otti 1 päivänä lokakuuta 2020 hoitaakseen SEBIn vastuulla olleen Intiassa sijaitseviin kansainvälisiin rahoituspalvelukeskuksiin (International Financial Services Centres), jäljempänä ’IFSC-keskukset’, sijoittautuneiden keskusvastapuolten valvonnan. Lisäksi täytäntöönpanopäätöksen (EU) 2016/2269 1 artiklan 1 kohdassa tarkoitettua säädöstä ja siinä tarkoitettuja asetuksia lakattiin osittain soveltamasta IFSC-keskuksiin 16 päivänä huhtikuuta 2021. Kyseisestä päivästä lähtien IFSC-keskuksiin sijoittautuneisiin keskusvastapuoliin on sovellettu Market Infrastructure Institutions Regulations, 2021 -asetusta (3), jäljempänä ’MII-asetus’, jonka IFSCA on antanut International Financial Services Centres Authority Act, 2019, Act 50 of 2019 -säädöksen (4), jäljempänä ’IFSCA-säädös’, nojalla Securities Contracts (Regulation) Act 1956, Act 42 of 1956 -säädöstä (5) sovelletaan kuitenkin edelleen.
                  
               
                     (3)
                  
                  
                     Sen arvioimisen, vastaavatko IFSC-keskuksiin sijoittautuneisiin keskusvastapuoliin sovellettavat Intian oikeudelliset ja valvontajärjestelyt unionin oikeudellisia ja valvontajärjestelyjä, olisi perustuttava sekä tällaisiin keskusvastapuoliin sovellettavien oikeudellisesti sitovien vaatimusten abstraktiin vertailevaan analyysiin että kyseisten vaatimusten vaikutusten arviointiin. Arvioinnissa olisi tarkistettava, riittävätkö kyseiset vaatimukset vähentämään riskejä, joita voi kohdistua unioniin sijoittautuneisiin määritysosapuoliin ja markkinapaikkoihin, kun otetaan huomioon niiden rahoitusmarkkinoiden koko, joilla IFSC-keskuksiin sijoittautuneet keskusvastapuolet toimivat. Jotta voitaisiin varmistaa riskien riittävä vähentäminen, sellaisille keskusvastapuolille, jotka harjoittavat toimintaansa suuremmilla rahoitusmarkkinoilla, joille on ominaista korkeampi riskitaso, on tarpeen asettaa tiukemmat riskien vähentämistä koskevat vaatimukset kuin keskusvastapuolille, jotka harjoittavat toimintaansa pienemmillä rahoitusmarkkinoilla, joille on ominaista alhaisempi riskitaso.
                  
               
                     (4)
                  
                  
                     Asetuksen (EU) N:o 648/2012 25 artiklan 6 kohdan a, b ja c alakohdassa luetellaan kolme ehtoa, joiden on täytyttävä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä kolmannessa maassa toimiluvan saaneisiin keskusvastapuoliin, vastaavat mainitussa asetuksessa säädettyjä oikeudellisia ja valvontajärjestelyjä.
                  
               
                     (5)
                  
                  
                     Asetuksen (EU) N:o 648/2012 25 artiklan 6 kohdan a alakohdassa säädetään, että kolmannessa maassa toimiluvan saaneiden keskusvastapuolten on noudatettava oikeudellisesti sitovia vaatimuksia, jotka vastaavat kyseisen asetuksen IV osastossa säädettyjä vaatimuksia.
                  
               
                     (6)
                  
                  
                     IFSC-keskuksiin sijoittautuneisiin toimiluvan saaneisiin keskusvastapuoliin sovellettavista oikeudellisesti sitovista vaatimuksista säädetään MII-asetuksessa. Kyseisellä asetuksella pannaan kaikilta osin täytäntöön maksujärjestelmä- ja markkinainfrastruktuurikomitean (CPMI) ja kansainvälisen arvopaperimarkkinavalvojien yhteisön (IOSCO) huhtikuussa 2012 hyväksymissä rahoitusmarkkinoiden infrastruktuureja koskevissa periaatteissa (6), jäljempänä ’PFMI-periaatteet’, vahvistetut kansainväliset vaatimukset.
                  
               
                     (7)
                  
                  
                     IFSC-keskuksiin sijoittautuneiden keskusvastapuolten on saatava toimilupa IFSCA:lta. Saadakseen toimiluvan määrityspalvelujen tarjoamiseen keskusvastapuolten on täytettävä MII-asetuksessa säädetyt erityiset vaatimukset ja niillä on oltava yhtiöjärjestys ja säännöt, joilla varmistetaan, että kaikkia PMFI-periaatteissa vahvistettuja asiaankuuluvia vaatimuksia noudatetaan. Keskusvastapuolten on erityisesti täytettävä MII-asetuksen 8 §:n 1 ja 3 momentissa säädetyt edellytykset, joiden tarkoituksena on varmistaa, että keskusvastapuolet toimivat turvallisesti ja tehokkaasti ja hallitsevat liiketoimintaansa ja toimintoihinsa liittyviä riskejä varovaisuusperiaatteen mukaisesti. Kuten MII-asetuksen 14–39 §:ssä säädetään, keskusvastapuolten on täytettävä vaatimukset, jotka koskevat muun muassa nettovarallisuutta, omistusosuuksia, hallintoa, hallinnointi- ja ohjausjärjestelmiä, toimintatapoja, riskinhallintaa, määritystakuurahaston (Settlement Guarantee Fund) perustaminen mukaan luettuna, liiketoiminnan jatkuvuutta, määritysosapuolten ja markkinapaikkojen pääsyä keskusvastapuoleen sekä tietojen säilyttämistä. MII-asetuksen 24 §:n 1 momentissa edellytetään etenkin, että keskusvastapuolet ottavat käyttöön PFMI-periaatteiden mukaiset hallinnointi- ja ohjausjärjestelmää koskevat periaatteet. MII-asetuksen 6 ja 40 §:ssä edellytetään, että keskusvastapuolet tarkastuttavat sisäiset sääntönsä ja menettelynsä IFSCA:lla ennen niiden käyttöönottoa, jotta voidaan osoittaa, että ne ovat MII-asetuksen mukaiset.
                  
               
                     (8)
                  
                  
                     IFSC-keskusten rahoitusmarkkinat ovat huomattavasti niitä markkinoita pienemmät, joilla unioniin sijoittautuneet keskusvastapuolet toimivat. Vuodesta 2020 kyseisillä markkinoilla on ollut hyvin vähän johdannaiskauppaa ja johdannaisten määrittämistoimintaa. IFSC-keskuksiin sijoittautuneisiin keskusvastapuoliin osallistumisesta aiheutuu näin ollen unioniin sijoittautuneille määritysosapuolille ja markkinapaikoille huomattavasti pienempiä riskejä kuin niiden osallistumisesta unionissa toimiluvan saaneisiin keskusvastapuoliin. IFSCA:lta toimiluvan saaneisiin keskusvastapuoliin sovellettavalla MII-asetuksella, jota täydennetään PFMI-periaatteiden noudattamista edellyttävillä kyseisten keskusvastapuolten yhtiöjärjestyksillä ja säännöillä, vähennetään riittävästi sitä pienempää riskiä, joka unioniin sijoittautuneisiin määritysosapuoliin ja markkinapaikkoihin voi kohdistua, joten kyseisellä asetuksella voidaan katsoa saavutettavan riskin vähentämisen osalta vastaava tulos kuin asetuksella (EU) N:o 648/2012.
                  
               
                     (9)
                  
                  
                     Komissio katsoo, että Intian oikeudellisten ja valvontajärjestelyjen avulla varmistetaan, että IFSCA:lta toimiluvan saaneet keskusvastapuolet noudattavat oikeudellisesti sitovia vaatimuksia, jotka vastaavat asetuksen (EU) N:o 648/2012 IV osastossa säädettyjä vaatimuksia.
                  
               
                     (10)
                  
                  
                     Asetuksen (EU) N:o 648/2012 25 artiklan 6 kohdan b alakohdassa edellytetään lisäksi, että kolmannessa maassa toimiluvan saaneisiin keskusvastapuoliin sovellettavat oikeudelliset ja valvontajärjestelyt ovat sellaisia, että keskusvastapuolet ovat jatkuvasti tehokkaan valvonnan ja täytäntöönpanon alaisia.
                  
               
                     (11)
                  
                  
                     IFSCA tunnustaa IFSC-keskuksiin sijoittautuneet keskusvastapuolet ja seuraa niiden toimintaa varmistaakseen, että MII-asetusta ja keskusvastapuolten sisäisiä sääntöjä ja menettelyjä noudatetaan jatkuvasti. IFSCA huolehtii säännöllisestä päivittäisestä valvonnasta IFSCA-säädöksen 12, 13 ja 28 §:n ja MII-asetuksen 65–70 §:n mukaisesti. IFSCA:lla on valtuudet pyytää tietoja, tehdä tarkastuksia, laatia määräyksiä, ohjeasiakirjoja ja yleiskirjeitä sekä määrätä sakkoja ja seuraamuksia. MII-asetuksen 8 §:n 3 momentin k kohdan mukaan IFSCA:lla on myös valtuudet asettaa lisäedellytyksiä keskusvastapuolten tunnustamiselle. IFSCA-säädöksen 12 §:n mukaan IFSCA:lla on valtuudet määrätä keskusvastapuolille sakkoja ja seuraamuksia. MII-asetuksen 13 §:n mukaan IFSCA:lla on myös valtuudet peruuttaa keskusvastapuolen tunnustaminen.
                  
               
                     (12)
                  
                  
                     Komissio katsoo, että IFSCA:lta toimiluvan saaneisiin keskusvastapuoliin sovellettavat oikeudelliset ja valvontajärjestelyt ovat sellaisia, että niillä varmistetaan jatkuva tehokas valvonta ja täytäntöönpano.
                  
               
                     (13)
                  
                  
                     Asetuksen (EU) N:o 648/2012 25 artiklan 6 kohdan c alakohdan mukaan kolmannen maan oikeudelliseen kehykseen on sisällyttävä tehokas vastaava järjestelmä, jolla tunnustetaan kolmansien maiden oikeudellisten järjestelyjen nojalla toimiluvan saaneet keskusvastapuolet, jäljempänä ’kolmansien maiden keskusvastapuolet’.
                  
               
                     (14)
                  
                  
                     Muut kuin IFSC-keskuksiin sijoittautuneet keskusvastapuolet, jotka haluavat määrittää rahoitusinstrumentteja IFSC-keskuksissa, voivat hakea IFSCA:lta tunnustamista. MII-asetuksen 8 §:n 1 ja 3 momentissa vahvistetaan tunnustamisperusteet. MII-asetuksen 71 §:n mukaan IFSCA voi lieventää tunnustamisvaatimusta rahoituspalvelujen kehittämisen ja sääntelyn edistämiseksi IFSC-keskuksissa ottaen huomioon kotivaltion lainkäyttöalueella asetetut valvontavaatimukset. Saman säännöksen mukaan IFSCA voi tunnustaa sellaiset keskusvastapuolet, jotka eivät ole sijoittautuneet IFSC-keskuksiin.
                  
               
                     (15)
                  
                  
                     Komissio katsoo, että IFSC-keskuksia koskeva oikeudellinen kehys tarjoaa tehokkaan vastaavan järjestelmän kolmansien maiden keskusvastapuolten tunnustamista varten.
                  
               
                     (16)
                  
                  
                     Tämän vuoksi komissio katsoo, että keskusvastapuoliin sovellettavat Intian oikeudelliset ja valvontajärjestelyt täyttävät asetuksen (EU) N:o 648/2012 25 artiklan 6 kohdassa säädetyt edellytykset. Näin ollen kyseisten oikeudellisten ja valvontajärjestelyjen olisi katsottava vastaavan asetuksessa (EU) N:o 648/2012 säädettyjä vaatimuksia.
                  
               
                     (17)
                  
                  
                     Tämä päätös perustuu oikeudellisesti sitoviin vaatimuksiin, joita IFSC-keskuksiin sijoittautuneisiin keskusvastapuoliin sovelletaan tämän päätöksen hyväksymisajankohtana. Komission olisi yhteistyössä Euroopan arvopaperimarkkinaviranomaisen kanssa seurattava edelleen säännöllisesti IFSC-keskuksiin sijoittautuneisiin keskusvastapuoliin sovellettavan oikeudellisen ja valvontakehyksen kehitystä ja tämän päätöksen antamisen perustana olevien edellytysten täyttymistä, myös sitä, käyttääkö IFSCA MII-asetuksen 71 §:n mukaista toimivaltaansa lieventää kyseisessä asetuksessa säädettyjä vaatimuksia.
                  
               
                     (18)
                  
                  
                     IFSC-keskuksiin sijoittautuneisiin toimiluvan saaneisiin keskusvastapuoliin sovellettavia oikeudellisia ja valvontajärjestelyjä, mukaan lukien sitä, lieventääkö IFSCA MII-asetuksessa säädettyjä vaatimuksia, olisi tarkasteltava säännöllisesti uudelleen. Kyseinen säännöllinen tarkastelu ei rajoita komission toimivaltaa toteuttaa erityinen tarkastelu milloin tahansa, jos komission on tilanteen kehityksen perusteella tarpeen arvioida uudelleen tällä päätöksellä tehtyä vastaavuuden määrittelyä. Säännöllisen tai erityisen tarkastelun tulosten perusteella komissio voi päättää muuttaa tätä päätöstä tai kumota sen milloin tahansa, erityisesti jos tilanteen kehitys vaikuttaa edellytyksiin, joiden perusteella tämä päätös annetaan.
                  
               
                     (19)
                  
                  
                     Sen vuoksi täytäntöönpanopäätöstä (EU) 2016/2269 olisi muutettava.
                  
               
                     (20)
                  
                  
                     Sen varmistamiseksi, että Euroopan arvopaperimarkkinaviranomainen toteuttaa IFSC-keskuksiin sijoittautuneiden keskusvastapuolten luokittelun ja tunnustamisen viipymättä, tämän päätöksen olisi tultava voimaan kiireellisesti.
                  
               
                     (21)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Lisätään täytäntöönpanoasetuksen (EU) 2016/2269 1 artiklaan kohta seuraavasti:
            
               
                  ”3.   Sovellettaessa asetuksen (EU) N:o 648/2012 25 artiklan 6 kohtaa Intian oikeudellisten ja valvontajärjestelyjen, joihin kuuluvat Securities Contracts Regulations Act, 1956, International Financial Services Centres Authority Act, 2019 ja Market Infrastructure Institutions Regulations, 2021 ja joita sovelletaan kansainvälisiin rahoituspalvelukeskuksiin sijoittautuneisiin keskusvastapuoliin, katsotaan vastaavan asetuksessa (EU) N:o 648/2012 säädettyjä vaatimuksia.”
               
            
         
         
            2 artikla
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 8 päivänä kesäkuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 201, 27.7.2012, s. 1.
         
            (2)  Komission täytäntöönpanopäätös (EU) 2016/2269, annettu 15 päivänä joulukuuta 2016, keskusvastapuolia koskevan Intian sääntelykehyksen vastaavuudesta Euroopan parlamentin ja neuvoston asetuksen (EU) N:o 648/2012 mukaisesti (EUVL L 342, 16.12.2016, s. 38).
         
            (3)  Gazette of India, No. 179], 16.4.2021, s. 1, 2310 GI/2021.
         
            (4)  Gazette of India, No. 74], 20.12.2019, s. 1.
         
            (5)  Gazette of India, Extraordinary, 1957, Part II, Section 3, s. 549.
         
            (6)  Committee on Payment and Settlement Systems/Technical Committee of the International Organization of Securities Commissions, Principles for financial market infrastructures, huhtikuu 2012, CPMI Papers No. 101, Principles for Financial Market Infrastructures (bis.org).